Ший къаман мотт дукха безаш вола саг, цIаккха гIожа, нахаца охца, довне-шовне хургвац аьнна хет сона. Вахаре зийна хIама да аз дувцар. ГIалгIай мотт кIоарггара бовзаш вар, нахаца тарлуш а Iимерза а хул. Цунца Iомаю къаман хозагIйола оамалаш: эздел, къахетаме хилар, даьй сий дар, боккхагIчар юхь яр. Кхы а да уж, меттага гIолла сагага кхоачаш дола дикаш, шоашта юкъе дешар а хьаькъал а долаш. Тахан са вувца безам бола саг, деррига ший вахар цу меттаца, йоазонца дувзадаь вар. ХIаьта а дуккхачарна гуш, наха юкъе геттара гIоръяьнна ювцаш яцар цун цIи, хIара дийнахьа яхар санна цун кулго даь йоазош шоаш деше а. Газета таржамхой малашб ца ховш бусар дукхагIойлча хана, хьалха уж наггахьа мара белгал а бахацар арадувлача кепайоазон тIа, ах хIана дац аьнна газет хьадераш уж бале а. Цу тайпарча сагах, Котиев СаIадала Cултангирех, дола ер йоазув аз хьехархошта хетадара бахьан да, школе ийслагIча классе Iомадеча, Мальсагов Абос оттадаьча хрестомате тIа цо яздаь дувцар хилар. «Дезал» аьнна цIи йолаш да из. Журналисташта юкъе шерра вовзаш вале а, бакъда хьехархошта цунах дукха хIама хов оалалургдац сога. Къаьстта а укх тIехьарча хана кхийнарашта хIаьта а. Из цар бехк а бац, хIана аьлча цун вахарах-леларах, цун йоазонех лаьца дукха хIама яздаьдац, цо йита тIехьале йовзийташ къахьийгадац тохкамхоша а. Геттара йоккхий романаш, повесташ цо кхеллаеце а, хьехархошта ха деза, малав шоаш берашта дIахьехаш дола дувцар яздаьр, мишта хиннаб цун вахара а кхоллама а никъ. Котиев царна вовзийта уйла йолаш, даь да дукха доккха доаца ер са йоазув.